DOI: 10.14457/tu.the.2022.1301
title: ปัญหาและอุปสรรคในการเบิกจ่ายเงินสวัสดิการกรุงเทพมหานครของสำนักงานเขตพระนคร

description: การศึกษาวิจัย เรื่อง “ปัญหาและอุปสรรคในการเบิกจ่ายเงินสวัสดิการกรุงเทพมหานครของสำนักงานเขตพระนคร” มีวัตถุประสงค์เพื่อศึกษาปัญหาและอุปสรรคในการเบิกจ่ายเงินสวัสดิการกรุงเทพมหานคร โดยพิจารณาตามกระบวนการของการเบิกจ่ายเงินสวัสดิการกรุงเทพมหานครของสำนักงานเขตพระนคร แบ่งเป็น 3 ขั้นตอน ประกอบด้วย การเตรียมการ การดำเนินการ และหลังดำเนินการ ในแต่ละขั้นตอนยังระบุขั้นตอนย่อยเพื่อให้เห็นภาพการดำเนินงานรวมถึงเพื่อให้เห็นถึงปัญหาและอุปสรรคในการเบิกจ่ายเงินสวัสดิการกรุงเทพมหานครของสำนักงานเขตพระนครที่พบในแต่ละขั้นตอนย่อย ได้แก่ การเตรียมการ: ขั้นการวางแผนเสนอฎีกา การดำเนินการ: ขั้นการตรวจสอบฎีกา และขั้นการเบิกจ่ายเงิน และหลังดำเนินการ: ขั้นการรับเงินและการจ่ายเงิน และเสนอแนะแนวทางการแก้ไขปัญหาและอุปสรรคในการเบิกจ่ายเงินสวัสดิการกรุงเทพมหานคร เพื่อให้การเบิกจ่ายเงินสวัสดิการกรุงเทพมหานครมีประสิทธิภาพเพิ่มขึ้นการศึกษาวิจัยครั้งนี้ได้ใช้วิธีวิจัยแบบผสมผสาน (Mixed Methods Research) ประกอบด้วย การวิจัยเชิงคุณภาพ (Qualitative Research) ได้แก่ การศึกษาข้อมูลทางเอกสาร (Documentary Research) และการสัมภาษณ์เชิงลึก (In-depth Interview) กับกลุ่มตัวอย่างผู้ที่มีความรู้ ความเข้าใจ และความเชี่ยวชาญเกี่ยวกับการเบิกจ่ายเงินสวัสดิการกรุงเทพมหานคร รวมทั้งมีหน้าที่เกี่ยวข้องในกระบวนการเบิกจ่ายเงินสวัสดิการกรุงเทพมหานคร จำนวน 5 ตัวอย่าง ร่วมกับการวิจัยเชิงปริมาณ (Quantitative Research) โดยใช้แบบสอบถามเป็นเครื่องมือสำหรับการวิจัยกลุ่มตัวอย่างบุคลากรทุกฝ่ายที่ปฏิบัติหน้าที่ในทุกกระบวนการเบิกจ่ายเงินสวัสดิการกรุงเทพมหานครของสำนักงานเขตพระนคร จำนวน 67 ตัวอย่างจากผลการศึกษาวิจัย สรุปได้ว่า ปัญหาและอุปสรรคที่ส่งผลให้การเบิกจ่ายเงินสวัสดิการกรุงเทพมหานครของสำนักงานเขตพระนครล่าช้ามากที่สุด ได้แก่ 1) จำนวนบุคลากรที่ปฏิบัติงานด้านการเบิกจ่ายเงินสวัสดิการกรุงเทพมหานครไม่เหมาะสมต่อปริมาณงานหรือผู้มีสิทธิรับเงินสวัสดิการกรุงเทพมหานคร ทั้งนี้บุคลากรสังกัดสำนักงานเขตพระนครมีจำนวนทั้งสิ้น 1,307 คน ในขณะที่บุคลากรที่ปฏิบัติงานด้านธุรการซึ่งมีหน้าที่ในการเบิกจ่ายเงินสวัสดิการกรุงเทพมหานครมีเพียง 20 คน หรือฝ่ายละ 2 คนเท่านั้น 2) บุคลากรที่ปฏิบัติงานขาดความรู้ ความเข้าใจ และความเชี่ยวชาญด้านการเบิกจ่ายเงินสวัสดิการกรุงเทพมหานคร เป็นปัญหาสืบเนื่องจากจำนวนบุคลากรที่ไม่เหมาะสม ทำให้ไม่มีเวลามากพอที่จะเรียนรู้หรือทำความเข้าใจในกฎหมาย ระเบียบ และหนังสือสั่งการต่าง ๆ ประกอบกับสำนักงานเขตพระนครยังไม่มีคลังความรู้ที่สามารถสืบค้นหรือศึกษาได้ด้วยตัวเอง 3) ขาดการวางแผนการดำเนินงาน ไม่มีการกำหนดระยะเวลาที่ชัดเจนสำหรับการดำเนินงานในแต่ละขั้นตอน รวมถึงไม่มีการกำหนดเป้าหมายร่วมกันว่าทั้งกระบวนการจะต้องดำเนินการให้แล้วเสร็จภายในระยะเวลากี่วันหลังจากได้รับเอกสารจากผู้ใช้สิทธิเบิกเงินสวัสดิการกรุงเทพมหานคร และ 4) ขั้นตอนการอนุมัติที่มีความหลากหลาย ต้องเสนอเอกสารผ่านการพิจารณาหลายส่วนงานก่อนการอนุมัติทั้งนี้ ผู้ศึกษาได้เสนอแนะแนวทางการแก้ไขปัญหาและอุปสรรคในการเบิกจ่ายเงินสวัสดิการกรุงเทพมหานคร ดังนี้ 1) กรุงเทพมหานครควรพิจารณาปรับโครงสร้างบุคลากรของสำนักงานเขตพระนครให้เหมาะสมต่อปริมาณงานและต่อจำนวนบุคลากรที่มีมากกว่าสำนักงานเขตอื่น ๆ แต่การปรับโครงสร้างองค์กรไม่สามารถทำได้โดยง่าย ดังนั้น กรุงเทพมหานครอาจพิจารณาสนับสนุนทรัพยากรบุคคลในรูปแบบอื่นที่ไม่กระทบต่อโครงสร้างองค์กร ได้แก่ 1.1) กำหนดแนวทางให้สำนักงานเขตระหว่างที่มีการปรับโครงสร้าง หรือระหว่างที่มีอัตราว่างนานกว่า 6 เดือน ให้สามารถนำลูกจ้างที่ปฏิบัติงานภาคสนามที่มีความรู้ ความสามารถ มีประสบการณ์มาช่วยปฏิบัติงานด้านธุรการและการเงิน 1.2) กำหนดและเพิ่มเติมหลักเกณฑ์ใหม่ที่จะช่วยสนับสนุนการปฏิบัติงานของเจ้าหน้าที่ เช่น ให้สำนักงานเขตสามารถจ้างเหมาบริการรายบุคคลในตำแหน่งเจ้าพนักงานธุรการ หรือเจ้าพนักงานการเงินและบัญชี 2) สำนักงานเขตพระนครควรจัดทำคู่มือการปฏิบัติงานการเบิกจ่ายเงินสวัสดิการกรุงเทพมหานครที่มีความทันสมัยและควรปรากฏอยู่ในคลังความรู้ที่สามารถสืบค้นผ่านเทคโนโลยีสารสนเทศได้ง่าย 3) จัดอบรมบุคลากรที่ปฏิบัติงานด้านการเบิกจ่ายเงินสวัสดิการกรุงเทพมหานคร 4) กำหนดให้มีการวางแผนการจัดทำฎีกา การรับเอกสาร การแก้ไขเอกสารที่ชัดเจนและสอดคล้องกับจำนวนผู้มีสิทธิรับเงินสวัสดิการกรุงเทพมหานครของแต่ละฝ่าย 5) การนำเทคโนโลยีมาปรับใช้ในขั้นตอนการรับเงินและการจ่ายเงินผ่านระบบ Krungthai Corporate Online